பத்து நாட்கள் இருக்கும். ஒரு பள்ளியின் ஆசிரியர் அழைத்திருந்தார். தமிழ்நாட்டு ஆசிரியர்தான். ஏழாம் வகுப்பு மாணவன் வீட்டிலிருந்து செல்ஃபோனை எடுத்து வந்து சக மாணவர்களுக்கு பிட்டு படம் காட்டியதாகச் சொன்னார். அவர் சொல்லும் போது எனக்கு அதிர்ச்சியாகவே இல்லை. மங்களூரில் நான்காம் வகுப்பு மாணவனே இதைச் செய்திருக்கிறான். என்ன இருந்தாலும் பிஞ்சுக் குழந்தை அல்லவா? அவ்வளவு சூதானம் போதவில்லை. பள்ளி நிர்வாகத்தினரிடம் சிக்கிக் கொண்டான். பெற்றவர்களை அழைத்து மாணவனை பள்ளியை விட்டு நீக்கம் செய்வதாக எச்சரித்திருக்கிறார்கள். பையனின் அப்பாவுக்கு கொஞ்சம் செல்வாக்கும் இருக்கும் போல. ‘இதுக்கெல்லாமா மாணவனை தண்டிப்பீர்கள்?’ என்று தடியெடுத்துச் சுழற்ற ஆரம்பித்துவிட்டார். அதிர்ச்சியடைந்த நிர்வாகம் ‘வேறு எதுக்கு தண்டிக்கணும்’ என்று மண்டை குழம்பியிருக்கிறது. மாணவனை தண்டிக்கக் கூடாதுதான். ஆனால் தடியைச் சுழற்றும் அப்பனைத்தான் அடித்து நொறுக்க வேண்டும்.